Christianissimo et excellentissimo principi ac Domino L., Dei gracia regi Francorum illustri, devoti sui abbas et conventus monasterii Virziliac., ad romanam ecclesiam nullo medio pertinentis, ordinis Sancti-Benedicti, cum humili sui recommendatione se paratos et promptos ad omnia beneplacita et mandata, majestatis regie tenore presentium intimamus quod vir venerabilis et discretus Guillelmus, archidiaconus in ecclesia paris., clericus vester, die tercia presentis augusti, serenitatis vestre litteras quarum tenor inferius annotatur et omnes sacrosanctas reliquias de quibus mencio fit in ipsis in vasculis preciosissimis ornatis gemmis et lapidibus preciosis, sicut in eisdem describitur litteris collocatas, nobis ex parte vestra presentavit, assignavit et dedit, et nos, clero et populo nobis subditis convocatis, eas de illius manibus in presentia reverendi patris ac domini S., Dei gracia tituli Sancte-Cecilie presbiteri cardinalis, apostolice sedis legati, ac in conspectu eorumdem cleri et populi cum omni devotione suscepimus, ipsas infra ecclesiam nostram in loco honorabili collocantes. Licet, itaque, serenitas regia in hoc pietatis munere tanta et tam magna liberalitate circa nos devotos suos affluxisse noscatur, quod parvitas nostra ad relationem non sufficiat graciarum, nos sibi tamen propter hoc gracias quantas possumus exolventes retribui vobis a retributore bonorum omnium imploramus quod per nos retribuere non valemus. Tenor autem predictarum vestrarum litterarum talis est: «Ludovicus, Dei gracia Francorum rex, dilectis sibi in Christo abbati et conventui Virziliac., salutem et sinceram in Domino caritatem. Mittimus vobis per dilectum et fidelem clericum nostrum, magistrum G., archidiaconum in ecclesia paris., latorem presencium, preciosum brachium beatissime Marie-Magdalene, et genam ipsius, una cum tribus dentibus, que in octavis Pasche ultimo preteritis cum nos sollempni ejusdem beate Marie translationi interfuimus, nobis apud Virziliacum tradidistis; que quidem, ob specialem devotionem quam nos et cuncti fideles habere debemus ad ipsam, in vasculis aureis, variis lapidibus preciosis ornatis, brachium, videlicet, in vasculo facto ad modum brachii una cum manu; genam, vero, in alio vasculo quod ab angelo argenteo deaurato inter manus tenetur, fecimus honorifice collocari, vobis et vestre ecclesie ex parte nostra per dictum archidiaconum presentanda, in presentia venerabilis patris S. titulo Sancte-Cecilie presbiteri cardinalis, apostolice sedis legati, causa visitationis vestram ecclesiam adeuntis. Verum cum vos de sacratissimo corpore predicte beatissime Marie-Magdalene, cum ipsius translationi, ut predictum est, interfuimus, portionem bonam nobis liberaliter dedissetis, ex quo vobis grates referimus copiosas, nos liberalitatem vestram hujusmodi attendentes, vestramque ecclesiam venerando decorare volentes exennio, de sacratissimis reliquis nostras quas jamdudum recepimus de imperii Constantinopolitani thesauro vobis transmittimus, de precioso, videlicet, ligno dominico, duas de spinis sacratissime corone Domini, de pannis infantis Salvatoris, de ipsius sudario, de veste purpurea in qua fuit illusus, et de lintheo quo fuit precinctus quando pedes discipulorum suorum extersit in Cena; quas quidem reliquias fecimus in manu brachii supradicti reponi. Congratum enim visum est nobis quod hujusmodi reliquie Redemptoris ponerentur cum reliquiis illius sacratissime mulieris, que tam ardentes dilexit eundem et ab eo tam largam suorum percipere meruit veniam delictorum; a qua etiam ipse tam familiariter se tangi permisit. Rogamus, igitur, dilectionem vestram quatinus hujusmodi tam sanctas tamque venerandas reliquias, cum debito suscipientes honore, ipsas cum ea veneratione qua decet conservare curetis, caventes ne predicta vascula ac lapides preciosi ad ornatum eorum appositi alienentur imposterum, seu etiam distrahantur. Ceterum, rogamus vos ut in vestris orationibus ac beneficiis nostri nostrorumque specialem perpetuo memoriam habere velitis. In cujus rei testimonium, presentibus litteris nostrum fecimus apponi sigillum. Actum, Senonis, anno Domini Mº CCº sexagesimoseptimo, mense julio,» - In cujus rei testimonium, ego abbas, sigillum meum, nos, vero, conventus, sigillum nostrum ad causas quo utimur ad presens cum aliud non habeamus, presentibus fecimus apponi. Datum, apud Virziliacum, tertia die augusti, pontificatus domini Clementis pape quarti anno tertio, ab incarnatione autem Domini anno ejusdem millesimo ducentesimo sexagesimo-septimo.